Up-572/04
Datum: 2004-09-29T00:00:00.000+02:00
ecli: ECLI:SI:USRS:2004:Up.572.04
vrsta: posamični akt
zadeva: ustavna pritožba
objavljeno: Neobjavljeno | 29.09.2004
dokument: US23867
akt: Ustavna pritožba A. A. zoper odločbo Davčnega urada Maribor, Izpostava Slovenska Bistrica št. 464-06-419/04-50/16-347 z dne 22. 7. 2004
resitev: zavrženje
izrek: Ustavna pritožba A. A. zoper odločbo Davčnega urada Maribor, Izpostava Slovenska Bistrica št. 464-06-419/04-50/16-347 z dne 22. 7. 2004 se zavrže.
stavek: Ker pritožnik zoper izpodbijano odločbo Davčne uprave, Republike Slovenije, Davčnega urada Maribor ni izčrpal pritožbe kot rednega pravnega sredstva, niso podane procesne predpostavke za odločanje Ustavnega sodišča. Zato je Ustavno sodišče ustavno pritožbo zavrglo.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
podlaga: Člen 55.1.2, Zakon o Ustavnem sodišču [ZUstS]
datum_vloge: 2004-08-01T22:00:00.000Z
datum_odlocitve: 2004-09-28T22:00:00.000Z

# Up-572/04 - 4

29. 9. 2004

# SKLEP

Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 14. septembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper odločbo Davčnega urada Maribor, Izpostava Slovenska Bistrica št. 464-06-419/04-50/16-347 z dne 22. 7. 2004 se zavrže.**

## OBRAZLOŽITEV

### A.

Zoper pritožnika je bil s sklepom Davčne uprave Republike Slovenije, Davčnega urada Maribor, Izpostava Slovenska Bistrica, št. 464-06-1292/04-SP z dne 14. 6. 2004 uveden postopek prisilne izterjave zaradi neplačila denarne kazni in povprečnine na podlagi pravnomočnih odločb, izdanih zoper pritožnika v postopku o prekršku. Zoper navedeni sklep je pritožnik vložil pritožbo, ki je bila z izpodbijano odločbo zavrnjena kot neutemeljena.

Pritožnik zatrjuje kršitev pravice iz prvega odstavka 23. člena Ustave. Navaja, da je izpodbijana odločba nezakonita, ker so podlaga zanjo protiustavne odločbe, izdane v postopku o prekršku. Slednjim očita zmotno in nepopolno ugotovitev dejanskega stanja, napačno uporabo prava in kršitvi prvega odstavka 23. člena Ustave in 25. člena Ustave.

### B.

Predmet presoje v tej ustavni pritožbi je v izreku navedena odločba, izdana v postopku prisilne izterjave.

Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva.

Ker v obravnavani zadevi niso izčrpana niti redna pravna sredstva (pritožba, ki jo je dopustno vložiti na Ministrstvo za finance), za obravnavanje ustavne pritožbe niso izpolnjene procesne predpostavke. Zato je Ustavno sodišče ustavno pritožbo zavrglo.

Kolikor se navedbe pritožnika in zatrjevane kršitve človekovih pravic in temeljnih svoboščin nanašajo na pravnomočne odločbe o prekršku, je treba pritožniku pojasniti, da bo Ustavno sodišče o njih odločalo posebej. Zoper slednje je namreč pritožnik vložil ustavno pritožbo, ki je vpisana v vpisnik pod št. Up-484/04.

### C.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo. Predsednik senata

dr. Zvonko Fišer